ai4bharat/Pralekha huggingface dataset:
पंतप्रधान कार्यालय
पंतप्रधानांचे देशाला उद्देशून संबोधन
देशातील 15-18 वयोगटातील युवा वर्गाला मिळणार लस. शिक्षण प्रक्रियेला मदत
आघाडीवरील कर्मचारी, आरोग्य कर्मचारी आणि सहव्याधी असलेल्या ज्येष्ठ नागरिंकाना खबरदारी म्हणून लसीची मात्रा
आरोग्य आणि आघाडीच्या क्षेत्रातील कर्मचाऱ्यांच्या आत्मविश्वासाला बळकटी मिळेल
घाबरून जाऊ नका, मात्र, ओमायक्रॉन बाबत सावधगिरी बाळगण्याचा जनतेला इशारा
देशातील आरोग्यविषयक पायाभूत सुविधेच्या सद्यस्थितीची देशाला दिली माहिती
ज्या प्रकारे विषाणूमध्ये झपाट्याने अनियमित परिवर्तन होत आहे, या आव्हानाला तोंड देण्यासाठी आपली क्षमता आणि आत्मविश्वास देखील आपल्या नवोन्मेषी भावनेने कैक पटीने वाढत आहे
पंतप्रधान नरेंद्र मोदी यांनी आज देशाला संबोधित केले. 3 जानेवारी 2022 रोजी सोमवारपासून 15 ते 18 वयोगटातील किशोरांसाठी लसीकरण सुरू करण्याची घोषणा पंतप्रधानांनी केली. या निर्णयामुळे शाळांमधील शिक्षणप्रक्रिया सामान्य होण्याची आणि शाळांमध्ये जाणाऱ्या विद्यार्थ्यांच्या पालकांच्या चिंता कमी होण्याची अपेक्षा आहे. त्यांनी आरोग्य आणि आघाडीवरील क्षेत्रातील कर्मचाऱ्यांसाठी 10 जानेवारी 2022 पासून खबरदारी म्हणून लसीची मात्रा देण्याची देखील घोषणा केली. कोविड रुग्णांच्या सेवेसाठी आघाडीवरील कर्मचारी आणि आरोग्य कर्मचारी व्यतित करत असलेल्या वेळेचे प्रमाण लक्षात घेऊन हा निर्णय घेण्यात आला आहे, असे त्यांनी सांगितले. भारतामध्ये लसीच्या या मात्रेला बूस्टर मात्रा असे न म्हणता खबरदारीची मात्रा असे म्हटले जात आहे. खबरदारीच्या मात्रेमुळे आरोग्य आणि आघाडीवरील कर्मचाऱ्यांच्या आत्मविश्वासात वाढ होईल. त्याचप्रकारे सहव्याधी असलेल्या 60 वर्षांवरील नागरिकांसाठी देखील डॉक्टरांच्या सल्ल्याने 10 जानेवारी 2022 पासून खबरदारीच्या मात्रेचा पर्याय उपलब्ध असेल अशी घोषणाही पंतप्रधानांनी केली.
भारतातील ओमायक्रॉन संसर्गाविषयी बोलताना ते म्हणाले की नागरिकांनी यामुळे घाबरून जाऊ नये आणि मास्क वापरणे आणि वारंवार हात धूत राहण्याच्या उपाययोजनांचा अवलंब सुरू ठेवला पाहिजे. या महामारीचा सामना करताना जागतिक पातळीवरील अनुभव असे सांगतो की कोरोना विरोधातील लढाईमध्ये सर्व प्रकारच्या मार्गदर्शक सूचनांचे पालन हीच सर्वात मोठी शस्त्रे सिद्ध झाली आहेत. दुसरे शस्त्र आहे लसीकरण, असे त्यांनी सांगितले.
इलेक्ट्रॉनिक्स आणि माहिती तंत्रज्ञान मंत्रालय
नवीन भारत घडवण्यात सामाईक सेवा केंद्राची भूमिका महत्वपूर्ण
नवी दिल्ली, 27 नोव्हेंबर 2018
नवीन भारत घडवण्याच्या प्रक्रियेत समाजाच्या तळागाळातल्या व्यक्तींपर्यंत सर्व सेवा आणि लाभ उपलब्ध करुन देण्याच्या प्रक्रियेत सामाईक सेवा केंद्र अर्थात सीएससी महत्वपूर्ण भूमिका बजावत आहेत, असे केंद्रीय इलेक्ट्रॉनिक आणि माहिती तंत्रज्ञान मंत्री रवीशंकर प्रसाद यांनी सांगितले. गाव पातळीवर सर्वाधिक व्यवहार करणाऱ्या उद्योजकांचा सत्कार करतांना ते बोलत होते. आर्थिक व्यवहार्यता सुरक्षित राखतांनाच ग्रामीण भागातील लोकांच्या सक्षमीकरणाची खात्री देणारे असे दुसरे कोणतेही मॉडेल असू शकत नाही, असे प्रसाद म्हणाले. सीएससी मॉडेलचा आगामी काळात नक्कीच अभ्यास केला जाईल असेही त्यांनी सांगितले.
आधार कार्ड वापराच्या माध्यमातून व्यवहार मजबूत व्हावेत, याबाबत मार्ग काढण्यासाठी प्रत्येक प्रयत्न केला जात आहे असे आश्वासन प्रसाद यांनी गाव पातळीवर उद्योजकांना दिले. आधार सेवा अंतर्गत, सीएससी आधार आणि बालकांची नोंदणी सेवा पुरवत आहेत, असे ते म्हणाले. तसेच ही केंद्र आधार अधिप्रमाणन आणि विविध सरकारी विभाग, बँक तसेच खाजगी कंपन्यांना ई-केवायसी सेवा पुरवत असल्याचेही त्यांनी सांगितले. सीएससी डिजिटल इंडिया कार्यक्रमाचा महत्वपूर्ण घटक असल्याचेही प्रसाद म्हणाले.
B.Gokhale/J.Patankar/P.Malandkar
(Visitor Counter : 47
कौशल्य विकास आणि उद्यमशीलता मंत्रालय
पूर्व शिक्षण कार्यक्रमाची मान्यता प्राप्त करणाऱ्या एनडीएमसी कर्मचाऱ्यांना केंद्रीय मंत्री धर्मेंद्र प्रधान आणि दिल्लीचे नायब राज्यपाल विनय कुमार सक्सेना यांच्या हस्ते प्रमाणपत्रे प्रदान
आत्मनिर्भर भारताचे ध्येय साध्य करण्यात कौशल्य विकासाची भूमिका अत्यंत महत्त्वाची आहे-केंद्रीय मंत्री धर्मेंद्र प्रधान
केंद्रीय शिक्षण आणि कौशल्य विकास मंत्री धर्मेंद्र प्रधान यांनी आज दिल्लीचे नायब राज्यपाल विनय सक्सेना यांच्यासह एनडीएमसी अर्थात नवी दिल्ली महानगर परिमंडळाच्या कर्मचाऱ्यांना पूर्व शिक्षण कार्यक्रमाची मान्यता प्राप्त केल्याबद्दल प्रमाणपत्रे वितरीत केली.
नवी दिल्ली महानगर परिमंडळाच्या वैधानिक कार्यकक्षेत कौशल्य विकासाला चालना देण्याच्या उद्देशाने, ऑगस्ट महिन्यात स्किल इंडिया अभियानाच्या माध्यमातून 900 उमेदवारांना पूर्व शिक्षण कार्यक्रमाची मान्यता मिळविण्यासाठीचे प्रशिक्षण देण्यात आले होते. एनडीएमसी आणि संकल्प अर्थात उपजीविकेला प्रोत्साहन देण्याच्या उद्देशाने कौशल्य प्राप्ती आणि माहितीबाबत जागरूकता कार्यक्रम या केंद्रीय कौशल्य विकास आणि उद्योजकता मंत्रालयाच्या अखत्यारीतील जागतिक बँकेचा प्रकल्प यांच्यातर्फे संयुक्तपणे या प्रशिक्षणाला निधी देण्यात आला आहे. केंद्रीय कौशल्य विकास आणि उद्योजकता मंत्रालयाचा धोरणात्मक अंमलबजावणी आणि माहितीविषयक भागीदार असलेल्या राष्ट्रीय कौशल्य विकास महामंडळातर्फे हा उपक्रम सुरु करण्यात आला होता आणि दिल्लीचे नायब राज्यपाल विनय कुमार सक्सेना यांनी 5 ऑगस्ट 2022 रोजी त्याचे उद्घाटन केले होते. या उपक्रमाच्या पहिल्या टप्प्यात 25,000 कामगारांच्या कौशल्यात वाढ करण्याचे उद्दिष्ट निश्चित करण्यात आले आहे.
या प्रसंगी, सर्व यशस्वी उमेदवारांचे अभिनंदन करत केंद्रीय मंत्री प्रधान म्हणाले की, दिल्लीचे नायब राज्यपाल विनय कुमार सक्सेना यांच्या मार्गदर्शनाखाली एनएसडीसी आणि एनडीएमसी यांच्यातर्फे सुरु करण्यात आलेला हा उपक्रम म्हणजे भारताला 5 ट्रिलीयन डॉलर्सच्या अर्थव्यवस्थेच्या रुपात परिवर्तीत करण्याच्या दिशेने टाकलेले आणखी एक पाऊल आहे. विकसित भारत साकारण्याचे ध्येय साध्य करण्याच्या निश्चयासह प्रगती करताना कौशल्य विकासाची भूमिका अत्यंत महत्त्वाची ठरते. असे उपक्रम राष्ट्राच्या उभारणीत योगदान देण्यासाठी आणि आत्मनिर्भर भारत साकार करण्यासाठी कार्यबळाला सक्षम करण्यात अत्यंत मोलाची भूमिका निभावतात. पंतप्रधान नरेंद्र मोदी यांनी अमृत काळात सर्व नागरिकांसाठी ‘पाच संकल्प’ निश्चित केलेले असताना, भारताला आर्थिक महासत्तेचे रूप देण्यासाठी आपल्याला आपल्या श्रमिकांची उत्पादकता वाढविण्याची गरज आहे असे प्रधान यांनी सांगितले.
आजच्या काळात कौशल्य विकास हा आज महत्वाचा घटक झाला आहे आणि आपल्याला पारंपारिक पद्धतीच्या ज्ञानापलीकडे जाऊन अधिक कौशल्य प्राप्त करणे अत्यावश्यक आहे या मुद्यावर देखील प्रधान यांनी भर दिला. ते म्हणाले की, भारत हा जागतिक पातळीवर सर्वात अधिक प्रमाणात डिजिटल व्यवहार करणाऱ्या देशांपैकी एक देश आहे त्यामुळे आपल्याला डिजिटलीकरणाचा अधिकाधिक उत्तम प्रकारे स्वीकार करणे तसेच ब्लॉकचेन, कृत्रिम बुद्धीमत्ता, मशीन लर्निंग, ऑटोमेशन तसेच रोबोटिक्स यांच्यासारखी नवनवी तंत्रे आत्मसात करणे आवश्यक आहे, असे ते पुढे म्हणाले.
आयुष मंत्रालय
आयुष क्षेत्रातील उच्च-प्रभाव संस्था वाढवण्याच्या यशाबद्दल आयुष मंत्रालयाच्या उत्कृष्टता केंद्र योजनेची प्रशंसा
नवी दिल्लीच्या बाजार संशोधन व सामाजिक विकास केंद्राने  आयुष मंत्रालयाच्या उत्कृष्टता केंद्र योजनेचे नुकतेच मूल्यांकन करून देशाच्या विविध भागात आयुष आधारित आरोग्य सेवेला प्रोत्साहन देणार्या त्यांच्या अभिनव व सर्जनशील प्रकल्पांसाठी या योजनेची प्रशंसा केली आहे.
आयुष मंत्रालयाच्या उत्कृष्टता केंद्र योजनेंतर्गत नामांकित आयुष संस्थांना त्यांचे कार्य आणि सुविधा उत्कृष्टतेच्या पातळीवर सुधारित करण्यासाठी सहाय्य दिले जाते. या योजनेंतर्गत निवडलेली उत्कृष्टता केंद्रे म्हणजे क्लिनिकल रिसर्च, आयुष आरोग्य सेवा , आयुषच्या मूलभूत तत्त्वांवर आधारित संशोधन, आयुषच्या मूलभूत तत्त्वांवर आधारित संशोधन, फार्माकॉग्नॉसी आणि फार्माकोलॉजी, उत्पादन विकास यात अंतर्गत संशोधन आणि आयुष व आधुनिक विज्ञान यात दुवा साधणाऱ्या संस्था आहेत.
हिमाचल प्रदेश, महाराष्ट्र, पश्चिम बंगाल आणि केरळ सह दहा विभिन्न राज्यातील अठरा उत्कृष्टता केंद्रांचे मूल्यांकन करण्यात आले. या योजनेची उद्दिष्टे साध्य करताना आणि मंत्रालयाच्या मानकांचे अनुपालन करताना काही आव्हानांचा सामना करावा लागला तर उत्कृष्टता केंद्रांवर पडणारा प्रभाव अजमावण्याची संधी या मूल्यांकनाद्वारे मिळाली. मेसर्स सीएमआरएसडी यांनी केलेले या योजनेचे मूल्यांकन हे अन्वेषणकारी, विस्तृत आणि विश्लेषणात्मक स्वरूपात होते. मूल्यांकनाचा भाग म्हणून प्राथमिक आणि द्वितीय स्तरावरील संशोधन झाले.
या केंद्रांद्वारे पुरविल्या जाणाऱ्या आरोग्य सेवांमध्ये आयुर्वेद उपाय समाकलित कर्करोगाचा उपचार, दमा आणि संधिवात यावर आयुर्वेदिक उपचार, युनानी औषधाची रेजिमेंटल थेरपी  च्या सहाय्याने, आयुर्वेदाद्वारे नेत्ररोग चिकित्सा आणि दिव्यांगांसाठी होमिओपॅथिक उपचार यांचा समावेश आहे.
या निष्कर्षांमुळे प्रोत्साहित होऊन आयुष मंत्रालयाच्या वरिष्ठ अधिकाऱ्यांच्या समितीने उत्कृष्टता केंद्र योजनेची व्यवहार्यता आणि तिचा विस्तार करण्याचा निर्णय घेण्याचे ठरविले.
M.Chopade/V.Joshi/P.Kor
संरक्षण मंत्रालय
भारतीय नौदलाने इराणमधील भारतीयांना बाहेर काढण्याच्या “समुद्र सेतु” अभियानाला सुरुवात केली
नवी दिल्ली, 8 जून 2020
भारतीय नौदलाने 08 मे 2020 पासून भारतीय नागरिकांना मायदेशी परत आणण्यासाठी 'ऑपरेशन समुद्र सेतू' सुरू केले आहे. भारतीय नौदलाच्या 'जलाश्व' व 'मगर' या जहाजांनी मालदीव तसेच श्रीलंका येथून आतापर्यन्त 2874 लोकांना कोची व तूतीकोरिन बंदरात आणले आहे.
समुद्र सेतूच्या पुढच्या टप्प्यात, भारतीय नौदलाचे 'शार्दुल' हे जहाज 08 जून 2020 रोजी इराणच्या 'अब्बास' बंदरातून भारतीय नागरिकांना गुजरातच्या पोरबंदरला घेऊन येईल. इराणमधील भारतीय मिशन, भारतीय नागरिकांना मायदेशी परत पाठवण्यासाठी यादी तयार करीत आहे व आवश्यक वैद्यकीय तपासणीनंतर त्यांना जहाजात बसवले जाईल.
कोविडशी संबंधित सुरक्षित अंतराचे निकष ‘आयएनएस शार्दूल’वर कळविण्यात आले आहेत तसेच अतिरिक्त वैद्यकीय कर्मचारी, डॉक्टर, आरोग्यशास्त्रज्ञ, पोषणतज्ज्ञ, वैद्यकीय दुकाने, शिधा, वैयक्तिक संरक्षक उपकरणे, फेस-मास्क, जीवनरक्षक जॅकेट इत्यादींची या जहाजावर विशेष तरतूद करण्यात आली आहे. या व्यतिरिक्त, कोविड-19चा सामना करण्यासाठी अधिकृत विशिष्ट वैद्यकीय उपकरणे, तसेच सध्याच्या कोविड-19 संकटादरम्यान भारतीय नौदलाने विकसित केलेली नाविन्यपूर्ण उत्पादने देखील जहाजावर तैनात करण्यात आली आहेत.
पोरबंदरच्या दिशेने समुद्रमार्गे परत येत असलेल्या लोकांना प्रवासादरम्यान मूलभूत सुविधा व वैद्यकीय सुविधा पुरविल्या जातील. कोणत्याही आपत्कालीन परिस्थितीसाठी विशेष विलगीकरण कक्ष देखील राखून ठेवले आहेत. कोविड-19 संबंधित विशिष्ट आव्हाने लक्षात घेता, प्रवासादरम्यान कठोर शिष्टाचार आखण्यात आले आहेत.
पोरबंदर येथे उतरल्यानंतर, या सर्व प्रवाशांना राज्य प्रशासनाच्या देखरेखीखाली देण्यात येईल.
S.Pophale/S.Kane/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(
आरोग्य आणि कुटुंब कल्याण मंत्रालय
सक्रीय रुग्ण संख्येत घट जारी राखत भारतातली सक्रीय रुग्णसंख्या 1.71 लाख
सुमारे 30 लाख लाभार्थींचे कोरोना प्रतिबंधक लसीकरण
नवी दिल्ली, 29 जानेवारी 2021
भारतातली एकूण सक्रीय रुग्ण संख्या उतरता आलेख दर्शवत असून ती आज 1.71 लाख झाली आहे.
सध्याची सक्रीय रुग्ण संख्या ही भारताच्या एकूण पॉझीटीव्ह रुग्णांच्या 1.60% आहे.
जगाशी तुलना करता भारतातल्या दहा लाख लोकसंख्येमागे असलेली रुग्ण संख्या ही सर्वात कमी रुग्ण संख्या असणाऱ्या देशांपैकी आहे. भारतात हे प्रमाण 7,768 आहे. जर्मनी, रशिया,इटली, ब्राझील,फ्रान्स, ब्रिटन,अमेरिका या देशांमध्ये दहा लाख लोकसंख्येमागे असलेली रुग्ण संख्या खूपच जास्त आहे.
17 राज्ये/केंद्र शासित प्रदेशात दहा लाख लोकसंख्येमागे असलेली रुग्णसंख्या राष्ट्रीय सरासरी  पेक्षा कमी आहे.
भारतातल्या एकूण चाचण्यांची संख्या 19. 5 कोटीपेक्षा जास्त  झाली आहे.
गेल्या 24 तासात 7,42,306 चाचण्या झाल्या.
राष्ट्रीय पॉझीटीव्हीटी दर कमी होऊन हा दर 5.50% झाला आहे.
29 जानेवारी 2021 ला सकाळी 8 वाजेपर्यंत सुमारे 30 लाख  लाभार्थींनी देशव्यापी कोविड-19 लसीकरण अभियाना अंतर्गत लस घेतली.
गेल्या 24 तासात 10,205 सत्रात, 5,72,060 आरोग्य कर्मचाऱ्यांनी लस घेतली.आतापर्यंत 52,878 सत्रे झाली आहेत.
दर दिवशी लसीकरण होणाऱ्या लाभार्थींच्या संख्येत वाढ होताना दिसत आहे.
लसीकरण झालेल्या लाभार्थींपैकी 72.46% लाभार्थी 10 राज्यातले आहेत. लसीकरण झालेल्या लाभार्थींची उत्तर प्रदेशात मोठी संख्या आहे, त्यानंतर कर्नाटक आणि राजस्थान यांचे स्थान आहे.
कोरोनातून बरे झालेल्यांची भारतातली एकूण संख्या आज 1.03 कोटी  असून रुग्ण बरे होण्याचा दर 96.96% झाला आहे.
गेल्या 24 तासात देशात 18,855 नव्या रुग्णांची नोंद झाली. तर 20,746 रुग्ण बरे झाले.
छत्तीसगडमध्ये 6,451 रुग्णांची नोंद झाली आणि 6,479 जणांना रुग्णालयातून घरी सोडण्यात आले असून 35 मृत्यूंची नोंद झाली आहे. घरी सोडण्यात आलेल्यांची संख्या आणि मृत्यूची संख्या याबाबत राज्य आणि जिल्हा स्तरावरच्या आकडेवारीचा मेळ घातल्याने आकड्यांमध्ये वाढ झाल्याचे राज्य आरोग्य विभागाने म्हटले आहे.
बरे झालेल्या पैकी 85.36% हे 7 राज्ये आणि केंद्र शासित प्रदेशातले आहेत.
छत्तीसगडमध्ये एका दिवसात सर्वात जास्त म्हणजे 6,479 जण कोरोनामुक्त झाले.केरळ मध्ये 5,594 तर महाराष्ट्रात गेल्या 24 तासात 3,181 जण बरे झाले.
नव्या रुग्णांपैकी 85.73% रुग्ण पाच राज्ये आणि केंद्र शासित प्रदेशातले आहेत.
छत्तीसगडमध्ये दैनंदिन सर्वात जास्त म्हणजे 6,451 नवे रुग्ण आढळले. घरी सोडण्यात आलेल्यांची संख्या आणि मृत्यूची संख्या याबाबत राज्य आणि जिल्हा स्तरावरच्या आकडेवारीचा मेळ घातल्याने आकड्यांमध्ये वाढ झाल्याचा उल्लेख याआधी करण्यात आला आहे. केरळमध्ये 5,771आणि महाराष्ट्रात 2,889 नव्या रुग्णांची नोंद झाली.
गेल्या 24 तासात 163 मृत्यूंची नोंद झाली. या मृत्यूंपैकी 85.89% मृत्यू 8 राज्ये आणि केंद्रशासित प्रदेशातले आहेत. महाराष्ट्रात सर्वात जास्त 50 मृत्यूंची नोंद झाली. छत्तीसगड मध्ये 35 आणि केरळमध्ये 19 मृत्यूंची नोंद झाली.
19 राज्ये/केंद्र शासित प्रदेशात दहा लाख लोकसंख्येमागे असलेली मृत्यू संख्या राष्ट्रीय सरासरी  पेक्षा कमी आहे.U.Ujgare/N.Chitale/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 134
पंतप्रधान कार्यालय
कोविड- 19 मधून बराक ओबामा लवकर बरे व्हावे यासाठी पंतप्रधान नरेंद्र मोदी यांच्या सदिच्छा
अमेरिकेचे माजी राष्टाध्यक्ष बराक ओबामा यांची प्रकृती कोविड-19 मधून लवकर सुधारावी अशी सदिच्छा पंतप्रधान नरेंद्र मोदी यांनी व्यक्त केली आहे.
अमेरिकेच्या माजी राष्ट्राध्यक्षांच्या ट्वीटला प्रतिसाद देताना पंतप्रधानांनी म्हटले आहे, @बराक ओबामा यांना कोविड -19 मधून लवकर बरे होण्यासाठी माझ्या सदिच्छा.आपल्या कुटुंबियांचे उत्तम आरोग्य आणि निरामयतेसाठी माझ्या सदिच्छा.’
निती आयोग
नीती आयोग आणि युनायटेड नेशन्स इन इंडिया यांनी भारत सरकार - संयुक्त राष्ट्र शाश्वत विकास सहकार्य आराखडा वर केली स्वाक्षरी
भारताने अजेंडा 2030 संदर्भात मिळवलेले यश आणि सबका साथ, सबका विकास या तत्त्वाला पाठिंबा देण्यासाठी भारतातील संयुक्त राष्ट्र विकास व्यवस्थेची ही सामूहिक वचनबद्धता आहे
नीती आयोग आणि युनायटेड नेशन्स इन इंडिया यांनी भारत सरकार - संयुक्त राष्ट्र शाश्वत विकास सहकार्य आराखडा वर आज स्वाक्षरी केली.
नीती आयोगाचे मुख्य कार्यकारी अधिकारी बी व्ही आर सुब्रह्मण्यम आणि संयुक्त राष्ट्रांचे भारतातील निवासी समन्वयक शोम्बी शार्प यांनी आज नीती आयोगाचे उपाध्यक्ष सुमन बेरी,नीती आयोग, केंद्रीय मंत्रालयाचे वरिष्ठ प्रतिनिधी आणि भारतातील संयुक्त राष्ट्र संस्थांचे प्रमुख यांच्या उपस्थितीत GoI-UNSDCF वर स्वाक्षरी केली. GoI-UNSDCF 2023-2027 हे शाश्वत विकास उद्दिष्टे साध्य करण्यासाठी, लैंगिक समानता, युवा सक्षमीकरण आणि मानवी हक्क यांना प्रोत्साहन देण्याच्या राष्ट्रीय विकास दृष्टीकोनानुसार,भारत सरकारला संयुक्त राष्ट्र विकास व्यवस्थेने दिलेल्या सामूहिक पाठिंब्याचे प्रतिनिधित्व करतो.
संयुक्त राष्ट्र आमसभेचा ठराव A/RES/72/279 संयुक्त राष्ट्र शाश्वत विकास सहकार्य आराखड्याला देश पातळीवर संयुक्त विकास व्यवस्थेचे प्रमुख नियोजन आणि अंमलबजावणी साधन म्हणून नियुक्त करते. देशात कार्यरत संयुक्त राष्ट्र संस्थांचे प्राधान्य कार्यक्रम GoI-UNSDCF मधून घेण्यात आले आहेत. GoI-UNSDCF 2023-2027 हे 2030 अजेंडा - लोक, समृद्धी, ग्रह आणि सहभाग या चार धोरणात्मक स्तंभांवर आधारित आहे.
परस्परांशी जोडलेल्या या चार स्तंभांमध्ये आरोग्य आणि कल्याण ; पोषण आणि अन्न सुरक्षा; दर्जेदार शिक्षण; आर्थिक वाढ आणि प्रतिष्ठित काम; पर्यावरण, हवामान, WASH आणि लवचिकता; आणि लोक, समुदाय आणि संस्थांचे सक्षमीकरण यावर लक्ष केंद्रित करणारे सहा निष्कर्ष क्षेत्र आहेत . शाश्वत विकास उद्दिष्टांची अंमलबजावणी आणि गती या दिशेने भारताच्या नेतृत्वाखाली झालेली प्रगती आणि दक्षिण-दक्षिण सहकार्याचे भारताने केलेले समर्थन या धर्तीवर महत्वपूर्ण क्षेत्रांमध्ये सहकार्य आणखी वाढवण्यासाठी, प्रथमच, GoI-UNSDCF आराखडा शाश्वत विकास उद्दिष्टे स्थानिकीकरण आणि दक्षिण-दक्षिण सहकार्यावर विशेष लक्ष केंद्रित करेल.
जागतिक स्तरावर विकासाची भारतीय प्रारूपे प्रदर्शित करणे हे या प्रयत्नांच्या केंद्रस्थानी असेल.GoI-UNSDCF 2023-2027 ची रचना भारत सरकारच्या वतीने नीती आयोगाच्या नेतृत्वाखाली करण्यात आली होती, ज्यामध्ये विविध मंत्रालये, राज्य सरकारे आणि केंद्रशासित प्रदेशांचा प्रमुख सहभाग होता.
भारतीय निवडणूक आयोग
मतदान केंद्रस्तरीय अधिकाऱ्यांशी थेट संवाद स्थापित करण्यासाठी भारतीय निवडणूक आयोगाने जारी केली बीएलओ ई-पत्रिका
अनुभवांची देवाणघेणवण करण्यासाठी निवडणूक आयोगाने आयोजित केला मतदान केंद्रस्तरीय अधिकाऱ्यांसोबत पहिल्यांदाच संवादात्मक कार्यक्रम
नवी दिल्ली, 14 सप्टेंबर 2022
भारतीय निवडणूक आयोगाने आज राज्यांमध्ये कार्यरत मतदान केंद्र स्तरीय अधिकाऱ्यांसोबतच्या संवादात्मक सत्रात ‘बीएलओ ई-पत्रिका’ हे नवीन डिजिटल प्रकाशन प्रकाशित केले. राज्ये/केंद्रशासित प्रदेशातील मुख्य निवडणूक अधिकाऱ्यांच्या  कार्यालयातून दूरदृश्य प्रणालीच्या माध्यमातून 350 हून अधिक मतदान केंद्रस्तरीय अधिकारी सहभागी झाले होते आणि राजस्थान, उत्तर प्रदेश आणि दिल्ली या नजीकच्या राज्यांतील 50 मतदान केंद्रस्तरीय अधिकारी नवी दिल्लीतील इंडिया हॅबिटॅट सेंटर येथे आयोजित या कार्यक्रमाला प्रत्यक्ष उपस्थित होते. 10 लाखांहून अधिक मतदान केंद्र स्तरीय अधिकाऱ्यांना या कार्यक्रमात सहभागी होण्याची सुविधा उपलब्ध करून देण्यासाठी हा कार्यक्रम  या भारतीय निवडणूक आयोगाच्या यु ट्यूब वाहिनीवर देखील थेट प्रसारित करण्यात आला आणि सामायिक करण्यात आला.
आयोगासोबतच्या संवाद कार्यक्रमामध्ये मतदान केंद्रस्तरीय अधिकारी उत्साहाने सहभागी झालेआणि त्यांनी त्यांचे अनुभव, कर्तव्ये पार पाडताना त्यांना येणारी आव्हाने आणि यशोगाथा सामायिक केल्या. आजचा कार्यक्रम हा निवडणूक आयोगाचा देशभरातील मतदान केंद्रस्तरीय अधिकाऱ्यांसोबतचा पहिल्याच अशा प्रकारचा थेट संवाद होता. या कार्यक्रमादरम्यान निवडणूक आयोगाचे वरिष्ठ अधिकारी आणि सर्व राज्यांचे मुख्य निवडणूक अधिकारी  उपस्थित होते.
मतदान केंद्रस्तरीय अधिकारी हे, सर्वात प्रभावी क्षेत्रीय संस्थात्मक व्यक्ती असल्याने निवडणूक आयोगाच्या प्रणालीचा अविभाज्य भाग म्हणून महत्त्वाची भूमिका बजावतात,असे या कार्यक्रमाला संबोधित करताना मुख्य निवडणूक आयुक्त राजीव कुमार यांनी अधोरेखित केले. लोकांसोबतच आयोगाशीही थेट संबंध असल्याने, लोकशाही बळकट करण्यासाठी त्यांचा सहभाग सुलभ करण्यासाठी ते भारतीय निवडणूक आयोग प्रणालीचे मूलभूत घटक म्हणून महत्त्वपूर्ण भूमिका बजावतात, असे ते म्हणाले. मतदान केंद्र स्तरीय अधिकारी निवडणूक आयोगाच्या स्वरूपात प्रत्यक्षात कार्यरत आहेत. ते आयोगाचे कार्य आहेत ,आयोगाचा दृष्टीकोन आणि सूरही ते आहेत म्हणूनच तुम्हा सर्वांचे मनापासून आभार अशा भावना कुमार यांनी व्यक्त केल्या.
बहुआयामी उपस्थितीने मतदारांना घरापर्यंत सेवा सुनिश्चित करणाऱ्या मतदान केंद्रस्तरीय अधिकाऱ्यांचे संस्थात्मक सामर्थ्य निवडणूक आयोगाने जाणले आहे. देशभरातील प्रत्येक मतदारासाठी मतदान केंद्रस्तरीय अधिकारी हे माहितीचे प्राथमिक स्त्रोत आहेत, असे राजीव कुमार यांनी सांगितले. उत्तम माहिती असलेल्या आणि प्रेरित मतदान केंद्र स्तरीय अधिकाऱ्यांसाठी माहितीच्या प्रवाहाचे प्रारूप सुनिश्चित करणे हा बीएलओ ई-पत्रिका प्रकाशित करण्यामागचा हेतू आहे, असे मुख्य निवडणूक आयुक्तांनी सांगितले.
S.Kulkarni /S.Chavan/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 229
शिक्षण मंत्रालय
प्रतिष्ठीत संस्था योजनेअंतर्गत मंजूर केलेल्या कामांच्या प्रगतीचा आढावा घेण्यासाठी केंद्रीय मनुष्यबळ विकास मंत्र्यांच्या अध्यक्षतेखाली बैठक
नवी दिल्ली, 5 जून 2020
विशिष्ट संस्था योजनेअंतर्गत मंजूर केलेल्या कामांच्या प्रगतीचा आढावा घेण्यासाठी केंद्रीय मनुष्यबळ विकास मंत्री रमेश पोखरीयाल निशंक यांच्या अध्यक्षतेखाली आज नवी दिल्लीत एक बैठक झाली.केंद्रीय मनुष्यबळ विकास राज्य मंत्री संजय धोत्रे सह अध्यक्ष म्हणून बैठकीला उपस्थित होते. मनुष्यबळ विकास मंत्रालयाचे सचिव अमित खरे आणि प्रतिष्ठीत संस्था योजना सहसचिव चंद्र शेखरही यावेळी उपस्थित होते.
मनुष्यबळ विकास मंत्रालयाचे ब्युरो प्रमुख,विविध संस्थाचे संचालक आणि प्रतिष्ठीत संस्थाच्या कुलगुरूनी व्हिडीओ कॉन्फरन्सिंगद्वारे उपस्थिती लावली.
नुकत्याच जारी झालेल्या द आशिया मानांकनात पहिल्या 100 मधे स्थान प्राप्त करणाऱ्या बंगळूरू आयआयएससी आणि इतर आयआयटीच्या केंद्रीय मंत्र्यांनी अभिनंदन केले. इतर संस्थांनी आपले मानांकन उंचावण्यासाठी यांचे अनुकरण करावे असे आवाहन त्यांनी केले.नव भारत घडवण्याचे पंतप्रधानांचे स्वप्न वास्तवात साकारण्यासाठी संस्थांनी कठोर परिश्रम घेण्याचे आवाहन त्यांनी केले. आपले आंतरराष्ट्रीय मानांकन कसे उंचावू शकतो हे सुचवण्यासाठी या संदर्भात आयआयटीच्या संचालकांचे पथक नियुक्त करता येईल असे ते म्हणाले. "भारतात शिक्षण घ्या" या योजने अंतर्गत, ब्रान्ड विकसित करण्यासाठी आपण कृती आराखडा विकसित करायला हवा असे ते म्हणाले.
प्रतिष्ठीत संस्था योजना आणि एचईएफएच्या कामाच्या देखरेखीसाठी मनुष्यबळ विकास मंत्रालयामधे प्रकल्प व्यवस्थापन युनिट 15 दिवसात स्थापन करण्यात यावा असे मंत्र्यांनी बैठकीत सांगितले. प्रतिष्ठीत संस्थाच्या विविध सार्वजनिक संस्थाना सामंजस्य करारानुसार करण्यात आलेल्या खर्चासाठी निधी जारी करण्याबाबत मनुष्यबळ विकास मंत्रालयाकडून प्रतिबद्धता पत्र जारी करण्यात येईल असे आश्वासन निशंक यांनी दिले. बांधकामविषयक कामे पुन्हा आता सुरु करता येणार आहेत असे सांगून कोविड-19 मुळे प्रतिष्ठीत संस्थामधे थांबलेल्या कामाना आता गती द्यावी असे त्यांनी सुचवले.
प्रत्येक संस्थेने तीन वर्षासाठी पुढचे आराखडे मांडणारे व्हिजन डॉक्युमेंट तयार करून ते मनुष्यबळ विकास मंत्रालयाकडे पाठवावे असे ते म्हणाले.विविध संस्थांमध्ये सुरु असलेले संशोधन आणि नाविन्यता विषयक कार्य व्यापक प्रसारासाठी YUKTI पोर्टलवर अपलोड करावे असेही त्यांनी सांगितले. सामंजस्य कराराचा मसुदा आणि खाजगी संस्थांची तपासणी या मुद्यांवरही बैठकीत चर्चा झाली.
B.Gokhale/N.Chitale/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 187
पंतप्रधान कार्यालय
पंतप्रधानांनी आजच्या प्रजासत्ताक दिन कार्यक्रमाची क्षणचित्रे केली सामायिक
पंतप्रधान नरेंद्र मोदी यांनी आजच्या प्रजासत्ताक दिन कार्यक्रमाची क्षणचित्रे सामायिक केली आहेत.
आपल्या ट्विट संदेशात पंतप्रधान म्हणाले;
“आजच्या प्रजासत्ताक दिन कार्यक्रमातील क्षणचित्रे सामायिक करत आहे.”
गृह मंत्रालय
मध्य प्रदेशचे राज्यपाल लालजी टंडन यांच्या निधनाबद्दल केंद्रीय गृहमंत्री अमित शहा यांच्याकडून शोक व्यक्त
लालजी यांचे पूर्ण जीवन जनसेवेसाठी समर्पित होते- अमित शहा
लालजी टंडन यांनी आपल्या जीवनात विविध क्षेत्रामध्ये महत्वपूर्ण भूमिका पार पाडल्या, त्यांच्या निधनामुळे झालेली हानी भरून निघू शकणार नाही - अमित शहा
एका जनसेवकाच्या रूपामध्ये लालजी टंडन यांनी भारताच्या राजकारणावर आपला अमिट ठसा उमटवला - अमित शहा
केंद्रीय गृह मंत्री शहा यांनी लालजी टंडन यांच्या कुटुंबियांविषयी सहसंवेदना व्यक्त करून दिवंगत आत्म्याच्या शांतीसाठी प्रार्थना केली
नवी दिल्ली, 21 जुलै 2020
केंद्रीय गृहमंत्री अमित शहा यांनी मध्य प्रदेशचे राज्यपाल लालजी टंडन यांच्या निधनाबद्दल शोक व्यक्त केला आहे. यावेळी ते म्हणाले, लालजी यांचे संपूर्ण जीवन जनसेवेसाठी समर्पित होते. एका जनसेवकाच्या रूपामध्ये लालजी टंडन यांनी भारताच्या राजकारणावर आपला अमिट ठसा उमटवला आहे.
लालजी टंडन यांनी आपल्या जीवनात विविध क्षेत्रामध्ये महत्वपूर्ण भूमिका पार पाडल्या, त्यांच्या निधनामुळे देशाची झालेली हानी कधीही भरून निघू शकणार नाही, असे गृह मंत्री अमित शहा यांनी म्हटले आहे.
यावेळी शहा यांनी लालजी टंडन यांच्या कुटुंबियांविषयी सहसंवेदना व्यक्त करून दिवंगत आत्म्याच्या शांतीसाठी प्रार्थना केली.U.Ujgare/S.Bedekar/D.Rane
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(
रसायन आणि खते मंत्रालय
इफ्को बाजारचा एसबीआय योनो कृषी अॅपशी भागीदारी करार
भारतातील उत्तम दर्जाच्या कृषी उत्पादनांची उपलब्धता वाढवण्यासाठी मदत होणार
पंतप्रधान नरेंद्र मोदी यांच्या व्होकल फॉर लोकल आणि आत्मनिर्भर कृषीची संकल्पना प्रत्यक्षात आणण्यासाठीचे पाऊल
नवी दिल्ली, 6 नोव्हेंबर 2020
इफ्को कंपनीची ई-वाणिज्य शाखा www.iffcobazar.in, ने भारतीय स्टेट बँकेच्या योनो कृषी अॅपशी भागीदारी केली असल्याचे जाहीर केले आहे. योनो कृषी अॅप हे शेतकऱ्यांच्या सर्व आर्थिक बाबींशी निगडीत समर्पित पोर्टल आहे. या भागीदारीमुळे देशातील लाखो शेतकऱ्यांना कृषी उपकरणे आणि उत्पादने सहजतेणे उपलब्ध होण्यास मदत होईल. त्यांना इफ्कोची उत्तम दर्जाची उत्पादने उपलब्ध होतील आणि शेतकऱ्यांना या अॅपवरून त्याची ऑनलाईन किंमत देता येईल.
www.iffcobazar.in हे भारतातील आघाडीच्या कृषी आधारित ई-कॉमर्स पोर्टलपैकी एक आहे. इफ्को या देशातील सर्वात मोठ्या खत उत्पादक संस्थेचे हे पोर्टल आहे. हे पोर्टल 12 भाषांमध्ये उपलब्ध असून देशभरात त्यांच्या उत्पादनांची मोफत डिलिव्हरी सेवा आहे. देशातील 26 राज्यात या कंपनीची 1200 पेक्षा अधिक उत्पादने आहेत. या पोर्टलवर विविध प्रकारची कृषी उत्पादने उपलब्ध आहेत.
या भागीदारीविषयी बोलतांना इफ्कोचे व्यवस्थापकीय संचालक यु एस अवस्थी यांनी सांगितले की इफ्को आणि भारतीय स्टेट बँक या देशातील सर्वात जुन्या व्यावसायिक संस्थांपैकी एक आहेत. देशाच्या एकात्मभावनेने आम्ही एकत्र आलो असून हा दोन्ही संस्थांसाठी अभिमानाचा क्षण आहे. आमच्या एकत्रित उर्जेचा लाभ देशातील शेतकऱ्यांना मिळेल, असा विश्वास त्यांनी व्यक्त केला. 50 वर्षांपासून इफ्को देशातील शेतकऱ्यांच्या सेवेत आहे, असे सांगत, शेतकऱ्यांचे उत्पन्न दुप्पट करण्याचे पंतप्रधानांचे स्वप्न पूर्ण करण्यासाठी ही भागीदारी उपयुक्त ठरेल अशी आशा त्यांनी व्यक्त केली. भारतीय स्टेट बँक देशाच्या कानाकोपऱ्यात पोचली असून, एसबीआय योनोच्या माध्यमातून, iffcobazar.in पोर्टलच्या माध्यमातून इफ्को बाझारला योनोच्या 3 कोटी नोंदणीकृत ग्राहकांपर्यंत पोहोचण्यास मदत होईल, ज्यापैकी बहुतांश शेतकरी आहेत, असे ते म्हणाले.S.Thakur/R.Aghor/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 92